Lille pige dræbt af bakkende bil – Ekstra Bladet
11. aug. 2012 - kl. 12:18
Lille pige dræbt af bakkende bil
En nabo i Odense kom til at køre en pige på halvandet år ihjel
Det var her på Rydsåvej, at den tragiske ulykke fandt sted lørdag morgen
En pige på bare halvandet år blev her til morgen påkørt af en bakkende bil i Odense. Den lille pige gik angiveligt ud af familens havelåge på Rydsåvej og over mod naboens indkørsel.
Her var naboen samtidig ved at bakke sin bil ud, fordi han skulle ud at købe ind. Han så derfor ikke pigen, som han kørte henover. Han mærkede i første omgang ikke noget bump, men kort efter kunne han se, at han havde påkørt det der viste sig at være naboens lille datter.
Klokken 09:44 ringede naboen derfor 112, og den påkørte pige blev hurtigt transporteret til Odense Universitetshospital. Her blev hun dog kort efter ankomsten erklæret død.
Fyns Politi har nu afspærret ulykkesstedet, og en bilinspektør er i gang med at klarlægge dødsulykken.
- Det er rent rutinemæssigt, når der sker et dødsfald og en bil er involveret, så har vi altid en bilinspektør på. Han går og gør sig sine overvejelser og undersøger bilen, siger vagtchef hos Fyns Politi, Jesper Fält, til ekstrabladet.dk
Undersøgelserne er lige nu i fuld gang, men der er formentlig bare tale om en utrolig trist ulykke, forklarer Jesper Fält.
- Intet tyder på, at der er spiritus involveret, eller at der var problemer med bilen. Det er bare en særdeles tragisk ulykke, siger vagtchefen.
Familien modtager lige nu krisehjælp på Odense Universitetshospital. Naboen er også blevet tilbudt krisehjælp.
11. aug. 2012 kl. 12:18